Na podlagi 4. člena Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), 18. člena Zakona o javnih agencijah (Uradni list RS, št. 52/02, 51/04 – EZ-A in 33/11 – ZEKom-C), 1. odstavka 14. člena ter 30. člena Sklepa o ustanovitvi Javne agencije za knjigo Republike Slovenije (Uradni list RS, št. 57/2008, 68/2013) je svet Javne agencije za knjigo Republike Slovenije na svoji 2. redni seji dne 29. 11. 2018 sprejel

**Pravilnik JAK o izvedbi ukrepov za razvoj področja knjige, ki so sofinancirani s strani Evropskega sklada za regionalni razvoj**

1. člen

(predmet urejanja)

S tem pravilnikom se podrobneje določajo upravičenci, upravičena dela, postopek in pogoji za pridobitev pravice do denarnega povračila, postopek in pogoji za izplačilo denarnega povračila, upravičeni stroški in višina denarnih povračil. Uporablja se za izvedbo ukrepov za razvoj področja knjige, ki so sofinancirani s strani Evropskega sklada za regionalni razvoj in jih izvaja Javna agencija za knjigo Republike Slovenije (v nadaljnjem besedilu: JAK).

1. člen

(pojmi in upravičenci)

Na razpise in pozive za dodelitev denarnih povračil za razvoj področja knjige se lahko prijavijo mikro, mala in srednje velika podjetja (v nadaljnjem besedilu: MSP).

Po tem pravilniku je podjetje vsaka pravna ali fizična oseba, ki se ukvarja z gospodarsko dejavnostjo, ne glede na njeno pravno obliko. To zlasti vključuje samozaposlene osebe in družinska podjetja, ki se ukvarjajo z obrtjo ali drugimi dejavnostmi, ter partnerska podjetja ali združenja, ki se redno ukvarjajo z gospodarsko dejavnostjo.

Kategorijo MSP sestavljajo podjetja, ki imajo manj kot 250 zaposlenih ter letni promet, ki ne presega 50 milijonov EUR in/ali letno bilančno vsoto, ki ne presega 43 milijonov EUR. Podjetje ne sodi med MSP, če v dveh zaporednih obračunskih obdobjih preseže pragove iz prejšnjega stavka.

V kategoriji MSP se mikro podjetje opredeljuje kot tisto, ki ima manj kot 10 zaposlenih in ima letni promet in/ali letno bilančno vsoto, ki ne presega 2 milijonov EUR.

V kategoriji MSP se malo podjetje opredeljuje kot tisto, ki ni mikro podjetje in ima manj kot 50 zaposlenih ter ima letni promet in/ali letno bilančno vsoto, ki ne presega 10 milijonov EUR.

V kategoriji MSP se srednje podjetje opredeljuje kot tisto, ki ni mikro ali malo podjetje in ima manj kot 250 zaposlenih ter letni promet, ki ne presega 50 milijonov EUR in/ali letno bilančno vsoto, ki ne presega 43 milijonov EUR.

Denarno povračilo predstavlja državno pomoč pri izvedbi projektov, ki so glede na pogoje in izkazano dokumentacijo do denarnega povračila upravičeni.

1. člen

(cilji in namen)

Cilji dodeljevanja denarnih povračil po tem pravilniku so povečanje dodane vrednosti MSP, povečevanje mednarodne konkurenčnosti MSP, razvoj kompetenc zaposlenih v MSP, mreženje in povezovanje različnih MSP, intenziviranje promocije slovenske literature v tujini, povečanje števila prevodov slovenskih avtorjev v tujih jezikih ter širjenje dejavnosti MSP z ozkega področja kulture na področje turizma s konkretnimi projekti in produkti, ki povezujejo obe dejavnosti.

Denarna povračila se bodo dodeljevala za:

- izdajanje knjig s področja leposlovja in humanistike, vključno s prevajanjem in digitalizacijo;

- promocijo slovenske knjige in avtorjev;

- dejavnosti kulturne vzgoje v okviru bralne kulture;

- organizacijo literarnih prireditev (festivali, dogodki, simpoziji ipd.);

- organizacijo mednarodnih projektov, vključno s predstavitvami na knjižnih sejmih v tujini;

- razvoj kulturno turističnih produktov na področju knjige;

- mobilnost ustvarjalcev s področja knjige (potni stroški, hotel, povračilo stroškov za prehrano).

Naložbo sofinancirata Evropska unija iz Evropskega sklada za regionalni razvoj in Republika Slovenija v okviru Operativnega programa za izvajanje Evropske kohezijske politike v obdobju 2014 – 2020, 3. prednostne osi: »Dinamično in konkurenčno podjetništvo za zeleno gospodarsko rast«,

3.1 prednostne naložbe: »Spodbujanje podjetništva, zlasti z omogočanjem lažje gospodarske izrabe novih idej in spodbujanjem ustanavljanja novih podjetij, vključno s podjetniškimi inkubatorji«,

3.1.2 specifičnega cilja »Povečanje dodane vrednosti MSP«,

3.2. prednostne naložbe: »Razvoj in izvajanje novih poslovnih modelov za MSP, zlasti v zvezi z internacionalizacijo« in

3.2.1. specifičnega cilja: »Povečevanje mednarodne konkurenčnosti MSP«.

1. člen

(izvajalec/dajalec denarnih povračil)

Izvajalec/dajalec denarnih povračil iz tega pravilnika je JAK.

1. člen

(oblika in trajanje denarnih povračil)

Denarna povračila se dodeljujejo v obliki sheme pomoči, kjer prejemniki niso vnaprej določeni ter so namenjena za tekoče poslovanje za kulturo in ohranjanje kulturne dediščine.

Pomoč bo dodeljena kot denarno povračilo v obliki nepovratnih sredstev. Pomoč se bo dodeljevala do 31. 12. 2020.

1. člen

(sektorji pomoči in pogojenost pomoči)

Za denarna povračila lahko kandidirajo podjetja, ki so registrirana za opravljanje naslednjih dejavnosti:

18.120 (Drugo tiskanje)

18.130 (Priprava za tisk in objavo)

47.610 (Trg.dr.prd.s knjigami)

58.110 (Izdajanje knjig)

58.140 (Izdajanje revij idr.periodike)

58.190 (Dr.založništvo)

72.200 (Raz.-razv.dej.v družbos.in humanistiki)

74.300 (Prevajanje in tolmačenje)

82.190 (Lektoriranje)

82.300 (Organiziranje razstav,sejmov,srečanj)

85.520 (Izob.,izpop.,usposab.na podr.kult.,umet.)

90.010 (Umetniško uprizarjanje)

90.020 (Spremljaj.dej.za umetniško uprizarjanje)

90.030 (Umetniško ustvarjanje)

94.120 (Dej.strokovnih združenj)

94.999 (Dej.d.n.članskih organizacij)

Do denarnih povračil so upravičena tudi podjetja s sedežem v tujini, ki v vlogi dokažejo, da opravljajo vsaj eno od zgoraj navedenih dejavnosti. Pravico do denarnega povračila lahko uveljavlja tudi podjetje s sedežem v drugi državi, članici Evropske unije, državi Evropskega gospodarskega prostora ali tretji državi.

Do denarnih povračil niso upravičena podjetja, ki:

1. so v težavah v skladu z osemnajsto točko 2. člena Uredbe Komisije (EU) št. 651/2014;
2. nimajo poravnanih vseh obveznosti zaradi sklepa Komisije o razglasitvi pomoči za nezakonito in nezdružljivo z notranjim trgom;
3. imajo neporavnane zapadle finančne obveznosti iz naslova obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ (v višini 50 eurov ali več na dan oddaje vloge); šteje se, da prijavitelj ne izpolnjuje obveznosti tudi, če nima predloženih vseh obračunov davčnih odtegljajev za dohodke iz delovnega razmerja za obdobje zadnjega leta do dne oddaje vloge.
4. ki so dejavna na naslednjih področjih:

* sektor ribištva in akvakulture,
* primarne kmetijske proizvodnje,
* predelave in trženja kmetijskih proizvodov in je znesek pomoči določen na podlagi cene/količine proizvodov, kupljenih od primarnih proizvajalcev oz. zadevnega podjetja,
* predelave in trženja kmetijskih proizvodov in je pomoč pogojena z delnim ali celotnim prenosom na primarne proizvajalce,
* za lažje zaprtje nekonkurenčnih premogovnikov.

Pomoč ni namenjena dejavnostim, povezanim z izvozom v tretje države ali države članice Evropske unije.

Pomoč ni pogojena z obveznostjo, da upravičenec proizvedeno blago ali storitve uporabi doma.

Pomoč ni dovoljena za časopisni tisk in revije, objavljene v tiskani ali elektronski obliki.

1. člen

(kumulacija pomoči, spodbujevalni učinek in prag dodelitve)

Pomoč se lahko kumulira z drugo državno pomočjo ali pomočjo de minimis za iste upravičene stroške le, če se s tako kumulacijo ne preseže največje intenzivnosti pomoči ali zneska pomoči.

Za dodelitev denarnega povračila mora upravičenec predloži pisni zahtevek za pomoč pred začetkom izvajanja projekta ali dejavnosti.

Zgornji prag dodelitve vseh denarnih povračil v skupnem seštevku ne sme presegati 2 milijona evrov na posamično podjetje.

1. člen

(postopek javnega razpisa in poziva za dodelitev pravice do denarnega povračila)

Začetek javnega poziva oziroma razpisa objavi JAK na svoji spletni strani skupaj z besedilom javnega poziva oziroma razpisa. V besedilu javnega poziva oziroma razpisa se določi skrajni rok, v katerem morajo prispeti vloge, ki sme trajati najmanj en mesec in največ eno leto. Obvestilo o začetku in poteku javnega poziva oziroma razpisa se objavi v Uradnem listu Republike Slovenije.

Besedilo javnega poziva oziroma razpisa mora vsebovati:

-        jasno navedbo, ali gre za javni razpis ali za javni poziv;

-        vrsto projektov, ki so predmet javnega poziva oziroma razpisa;

-        pogoje, ki jih morajo izpolnjevati prijavitelji;

-        okvirno vrednost razpoložljivih sredstev, namenjenih za predmet javnega poziva oziroma razpisa;

-        obdobje, v katerem morajo biti izkazani izdatki,

-        način pošiljanja in vsebina vlog;

-        navedbo uslužbencev, pristojnih za dajanje informacij v zvezi z javnim pozivom oziroma razpisom;

-        informacijo o morebitni podrobnejši dokumentaciji, ki je prijaviteljem na razpolago.

(2) Poleg navedenih podatkov iz prejšnjega odstavka se lahko objavijo tudi drugi podatki, če so potrebni glede na vrsto predmeta javnega poziva oziroma razpisa.

Vloga mora vsebovati naslednje obvezne sestavine:

-        naziv, naslov in velikost podjetja in številko transakcijskega ali poslovnega računa;

- opis projekta, vključno z datumi začetka in zaključka,

-        predračunska vrednost projekta, viri financiranja in seznam stroškov projekta;

- lokacijo projekta;

- izjavo prijavitelja, ki vsebuje podatke o številu zaposlenih, letnem prometu in bilančni vsoti za zadnji dve leti,

- izjavo prijavitelja, da ni podjetje v težavah glede na osemnajsto točko 2. člena Uredbe Komisije (EU) št. 651/2014,

-        dokazilo o zagotovljenih avtorskih in sorodnih pravicah prijavljenega projekta;

-        navedba vseh avtorjev in soavtorjev ter sodelujočih na projektu;

-        dokazilo pristojnega organa o poravnanih vseh zapadlih davkih in prispevkih v Republiki Sloveniji oziroma v tujini, v primeru, da JAK tega ne more pridobi po uradni dolžnosti;

Poleg navedenih podatkov iz prejšnjega odstavka se lahko zahtevajo tudi drugi podatki, če so potrebni glede na vrsto predmeta javnega poziva oziroma razpisa.

Kolikor niso vprašanja postopkov javnega razpisa in javnega poziva v tem pravilniku drugače urejena, se zanju smiselno uporabljajo določbe pravilnika, ki v okviru JAK ureja izvedbi postopkov javnega poziva in javnega razpisa s področja knjige.

1. člen

(upravičeni stroški)

Stroški so zneski, ki se pojavljajo pri nastajanju in razpečevanju poslovnih učinkov in vključujejo stroške materiala, stroške storitev, stroške dela, stroške dajatev, ki so neodvisne od poslovnega izida in niso vezane na posamezne stroške. Strošek nastane z dnem opravljene storitve ali z dnem dobave blaga.

Upravičeni stroški predstavljajo tisti del oziroma vrsto celotnih stroškov, ki jih JAK potrdi v pogodbi o sofinanciranju.

Stroški so upravičeni, če:

* so z operacijo neposredno povezani, so potrebni za njeno izvajanje in so v skladu s cilji operacije;
* so dejansko nastali: za dela, ki so bila opravljena; za blago, ki je bilo dobavljeno; oziroma za storitve, ki so bile izvedene;
* so pripoznani v skladu s skrbnostjo dobrega gospodarja;
* nastanejo in so plačani v obdobju upravičenosti;
* temeljijo na verodostojnih knjigovodskih in drugih listinah in
* so v skladu z veljavnimi pravili Unije in nacionalnimi predpisi.

Upravičeni stroški, ki se lahko financirajo, so po namenu razdeljeni na:

1. stroške plač in povračil stroškov v zvezi z delom;
2. posredne stroške do 15 % upravičenih neposrednih stroškov plač;
3. stroške informiranja in komuniciranja:

- stroški organizacije in izvedbe konferenc, seminarjev in simpozijev;

- stroški izdelave ali nadgradnje spletnih strani;

- stroški oglaševalskih storitev in stroški objav;

- stroški svetovanja na področju informiranja in komuniciranja;

- stroški oblikovanja, priprave na tisk, tiska in dostave gradiv;

- stroški nastopov na sejmih in razstavah;

- stroški založniških storitev;

- stroški zaračunljive tiskovine;

- drugi stroški informiranja in komuniciranja

1. stroške storitev zunanjih izvajalcev:

- svetovalne in nadzorne storitve (pravno, finančno, trženjsko, ipd. svetovanje, storitve inženiringa);

- študije o izvedljivosti projektov, projektna dokumentacija, nadzor in investicijski inženiring (po podjemni pogodbi oz. postopku po ZJN);

- prevajalske storitve, lektoriranje in podobno;

- storitve izobraževanja in usposabljanja;

- analize, študije in načrti z informacijskega področja;

- administrativno tehnične storitve, če so neposredno povezane z operacijo;

- storitve izdelave študij, raziskav, vrednotenj, ocen, strokovnih mnenj in poročil;

- članarina v različnih združenjih (slovenskih ali tujih), če je članstvo v takem združenju neposredno povezano z izvajanjem operacije;

- drugi stroški storitev zunanjih izvajalcev, ki so nujno potrebni za izvedbo operacije in so bili predhodno odobreni v pogodbi o sofinanciranju.

Natančnejša določitev upravičenih stroškov in dokazovanje njihove namenske uporabe bo opredeljeno v konkretnih razpisih in pozivih.

1. člen

(pogoji in merila za izbor)

Glede na posebnosti posameznega javnega razpisa oziroma poziva se smiselno uporablja nabor spodaj neštetih pogojev in meril za izbor.

Pogoji:

- da so v prejšnjem letu izdali vsaj en naslov s področja leposlovja ali humanistike;

- da zaprosijo za financiranje vsaj enega (1) naslova s področij javnega razpisa oz. poziva, ki bo prvič izdan v knjižni obliki;

- da zagotovijo naklado vsaj 300 izvodov za leposlovno delo v prozi ali delo s področja humanističnih ved ter naklado vsaj 200 izvodov za poezijo in dramatiko, zavežejo pa se, da bo sofinancirana knjižna izdaja v primeru razprodane naklade dosegljiva s tiskom na zahtevo oz. ponatisom najmanj tri leta po izidu sofinancirane knjige;

- da so v obdobju zadnjih treh let organizirali vsaj en projekt na področju bralne kulture;

- da predložijo projekt, ki vključuje vsaj dva (2) slovenska avtorja;

- da ustrezno honorirajo avtorje, vključene v programe in projekte bralne kulture.

- da so v obdobju zadnjih treh let organizirali vsaj en projekt na področju literarnih prireditev;

- da predložijo projekt, ki vključuje sodelovanje najmanj dveh (2) slovenskih avtorjev;

- prevod pred oddajo vloge še ni izšel ali bil izvajan v ciljnem tujem jeziku;

- predloženo je pisno zagotovilo tujega založnika, da bo knjiga izdana najpozneje v dveh letih, oz. pisno zagotovilo tujega gledališča, da bo delo izvedeno najpozneje v dveh letih;

- da so v obdobju zadnjih treh let organizirali vsaj en projekt promocije slovenskih avtorjev in slovenske ustvarjalnosti na področju leposlovja in humanistike v tujini ali organizirali predstavite na knjižnih sejmih (kjer ni nacionalne stojnice) ali drugih pomembnih prireditvah v tujini;

- da je projekt namenjen mednarodni uveljavitvi slovenskih avtorjev in ustvarjalnosti v tujini;

- da projekt vključuje več partnerjev (društev, založnikov, avtorjev);

- da so delujejo kot avtorji, ki ustvarjajo v slovenskem jeziku na področju leposlovja ali humanistike, oziroma založniki ali uredniki izvirnih slovenskih leposlovnih ali humanističnih del;

- da so kot avtorji v zadnjem triletnem obdobju objavili vsaj eno (1) samostojno izvirno leposlovno ali humanistično knjižno delo v slovenskem jeziku, ki ni izšlo v samozaložbi, ali da so v slovenskem jeziku na področju leposlovja in humanistike objavljali v referenčnih tiskanih in drugih medijih, ali da so v primeru, da delujejo kot založniki/uredniki v zadnjem triletnem obdobju izdali/uredili vsaj tri (3) izvirna slovenska leposlovna ali humanistična dela;

Merila:

- izdaja kritiških/analitičnih knjig o leposlovju in umetnosti;

- zagotovitev dostopa do knjige v knjigarnah in knjižnicah po vsej Sloveniji in izven nje (v okviru skupnega slovenskega kulturnega prostora, vključno s Slovenci, ki živijo v tujini, zlasti s slovenskima manjšinama v Italiji in Avstriji) ter ustrezna promocija knjige;

- korektno plačilo avtorjem za delo;

- načrtovana usmeritev k razvoju bralne kulture oziroma kulturne vzgoje na nacionalni ravni;

- ustreznost vsebinskega in didaktičnega koncepta projekta za ciljno javnost;

- povezave s knjigarniško in kulturniško mrežo oz. drugimi subjekti, ki delujejo na področju razvoja bralne kulture;

- načrtovana usmeritev k literarnim prireditvam na nacionalni ravni;

- načrtna promocija slovenskih avtorjev ter promocija ustvarjalnosti na področju leposlovja in humanistike;

- kakovost prevajalca;

- kakovost založnika in višina naklade;

- kakovost prevajanega dela.

JAK lahko pri posameznih razpisih ali pozivih določi tudi dodatna pogoje in merila, če so potrebni glede na vrsto predmeta javnega razpisa ali poziva.

1. člen

(pogodba o sofinanciranju)

(1) Pogodba mora vsebovati naslednje sestavine:

- pogodbene stranke (naziv oziroma ime, naslov oziroma sedež, davčna številka, številka transakcijskega računa in zakonitega zastopnika izvajalca);

- predmet pogodbe;

- kateri namen in cilji pogodbe sestavljajo javni interes;

- cilje, ki bodo realizirani v obdobju sklenitve pogodbe zaradi uresničitve namena pogodbe, roke, v katerih morajo biti cilji doseženi, in kriterije za spremljanje njihovega uresničevanja;

- trajanje pogodbe;

- obseg, roke in način zagotavljanja proračunskih sredstev;

- vrednost projekta in višino odobrenih proračunskih sredstev s strani agencije;

- rok, do katerega lahko izvajalec črpa proračunska sredstva, ob upoštevanju rokov za izplačilo proračunskih sredstev;

- navedbo dokazil in elementov zahtevka za izplačilo odobrenih sredstev;

- skrbnike pogodb vseh pogodbenih strank;

- določbo o obveznosti poročanja o izvedbi projekta, morebitnih spremembah, obveznosti poročila o poteku in rezultatih porabe odobrenih sredstev oziroma najmanj do zaključnega poročila;

- določbo, da mora izvajalec sproti obveščati agencijo o spremembah, ki lahko vplivajo na izpolnitev pogodbenih obveznosti;

- določbo o dolžnosti sodelovanja izvajalca (izvajalec se je dolžan odzivati na poziv agencije po posredovanju dokumentacije in pojasnilih, vezanih na izvedbo projekta);

- določbo o obveznosti izvajalca, da arhivira projektno obračunsko dokumentacijo za čas, določen v pogodbi (vendar ne manj kot 10 let);

- določbo o zagotovljenem prenosu avtorskih in sorodnih pravic na projekt;

- določbe o sankcijah zaradi neizpolnjevanja pogodbenih obveznosti;

- določbo o obveznosti in o načinu obveščanja javnosti, da je izvajalec za predmet pogodbe pridobil denarno pomoč v Republiki Sloveniji, in

- podpis in datum podpisa pogodbenih strank.

(2) Glede na posebnosti predmeta pogodbe lahko pogodba vsebuje tudi druge sestavine.

1. člen

(maksimalna intenzivnost pomoči)

Za razpise in pozive oz. njihove dele, katerih predmet sofinanciranja je izdajanje knjig s področja leposlovja in humanistike, vključno s prevajanjem in digitalizacijo, najvišji znesek pomoči ne presega niti razlike med upravičenimi stroški in diskontiranimi prihodki projekta oz. njegovega dela niti 70 % upravičenih stroškov projekta oz. njegovega dela, ob upoštevanju, da zgornji prag dodelitve vseh denarnih povračil v skupnem seštevku je ne sme presegati 2 milijona evrov na posamično podjetje.

Za ostale dejavnosti, ki so opredeljene v 3. členu tega pravilnika, je maksimalna intenzivnost pomoči določena v višini 80 % upravičenih stroškov, ob upoštevanju, da dodelitve vseh denarnih povračil v skupnem seštevku ne presegajo 2 milijona evrov na posamično podjetje.

V osnovo za izračun denarnega nadomestila se ne všteva davek na dodano vrednost.

Upravičeni stroški, ki so osnova za določitev nadomestila, so določeni v 11. členu tega pravilnika.

1. člen

(poročanje in hramba evidence)

Prejemniki denarnih povračil so ob vsakem zahtevku za izplačilo sredstev in po koncu izvedbe aktivnosti, ki bodo predmet pogodbe o sofinanciranju, dolžni na JAK poročati o doseganju kazalnikov, ki so opredeljeni v 17. členu tega pravilnika.

JAK kot dajalec pomoči bo evidenco o dodeljeni pomoči hranil 10 poslovnih let od datuma dodelitve pomoči. JAK kot upravljavec in hkrati dajalec pomoči je dolžan do 30.4. v tekočem letu za preteklo leto predložiti Ministrstvu za finance poročilo o oceni učinkovitosti dodeljenih državnih pomoči.

1. člen

(nadzor nad izvajanjem in pogoji za vračilo sredstev)

JAK mora preveriti morebitno podvajanje stroškov v primeru, da so prejemniki denarnih povračil pravne ali fizične osebe, ki jih JAK sofinancira na podlagi drugih javnih razpisov ali javnih pozivov. V primeru, da JAK ugotovi sum podvajanja stroškov, pozove upravičenca k izjasnitvi, na podlagi katere se odloči, ali je izplačilo upravičeno in v kakšni višini, ali pa odstopi od pogodbe in denarnega povračila ne izplača.

JAK mora preveriti usklajenost dokumentacije za izplačilo z vlogo prejemnika sredstev, na podlagi katere je bil upravičen do pomoči.

V primeru, da JAK ugotovi, da je višina upravičenih stroškov in izkazanih izdatkov manjša od zneska, določenega z odločbo o dodelitvi pomoči, izplača le višino upravičenih stroškov in izkazanih izdatkov.

JAK bo zahtevala vračilo vseh izplačanih sredstev oz. sorazmernega dela sredstev za nerealizirane aktivnosti, skupaj z zakonskimi zamudnimi obrestmi od dneva nakazila sredstev na transakcijski račun upravičenca do dneva vračila sredstev v državni proračun Republike Slovenije v primerih:

* da prejemnik pomoči projekta ne bi izvedel,
* da prejemnik nima poravnanih vseh obveznosti zaradi sklepa Komisije o razglasitvi pomoči za nezakonito in nezdružljivo z notranjim trgom,
* da prejemnik pomoči ob sklenitvi pogodbe ni dal pravih podatkov oz. zavajajoče izjave ter zaradi drugih kršitev in nepravilnosti.

1. člen

(obveščanje javnosti)

Prejemniki denarnih povračil morajo v napovedniku projektov ter promocijskih materialih navesti, da je projekt pridobil denarna povračila Republike Slovenije in Evropskega sklada za regionalni razvoj, ter uporabiti logotipe Evropskega sklada za regionalni razvoj in JAK.

1. člen

(datum dodelitve denarnega povračila)

Kot datum dodelitve denarnega povračila se šteje dan izvršljivosti odločbe o sofinanciranju.

1. člen

(evalvacija)

Doseganje ciljev podeljevanja državnih pomoči se meri na podlagi kazalnikov rezultatov, ki so:

* število z denarnim povračilom podprtih nastopov podjetij na knjižnih sejmih v tujini,
* število z denarnim povračilom podprtih prevodov slovenskih avtorjev v tuje jezike,
* število z denarnim povračilom podprtih prevodov slovenskih avtorjev v nemški jezik,
* število z denarnim povračilom podprtih gostovanj slovenskih avtorjev in drugih ustvarjalcev na področju knjige v tujini,
* število z denarnim povračilom podprtih katalogov avtorjev oziroma založb,
* število podprtih aktivnosti za razvoj kulturno-turističnih produktov s področja knjige,
* število z denarnim povračilom podprtih podjetij, ki prejmejo podporo v obliki nepovratnih sredstev.

Metodologija za izvedbo ocene je analiza letnih poročil JAK in končnih poročil prejemnikov sredstev. Vsak prejemnik sredstev bo za dokazovanje namenske porabe sredstev dolžan predložiti poročila in dokazila, s katerimi bo dokazoval doseganje ciljev. Letni rezultati evalvacije bodo objavljeni v letnem poročilu JAK, ki je predmet revizije neodvisnega revizorja in je javno dostopno na spletni strani JAK. Poročila so izdelana do konca februarja tekočega leta za preteklo leto.

Preverjanje uspešnosti sheme bo ob vsakem izplačilu sredstev izvajalo Ministrstvo za kulturo na podlagi 125. člena Uredbe (EU) št. 1303/2013 za programsko obdobje 2014-2020.

**Vekoslav Pregl**

predsednik Sveta Javne agencije za knjigo

Republike Slovenije